Der er ikke råd til nye spillerindkøb, lyder det fra sportsdirektøren i AaB.

Der var ikke mange nye ansigter til torsdagens træning hos AaB. 21-årige Nicholas Gotfredsen har lige underskrevet en to-årig kontrakt med superliga-klubben og sammen med målmand Carsten Christensen og argentineren Luis Antonio Rodríguez, også kaldet Lucho, udgør han efterårets forstærkninger af holdet. Der er ikke råd til flere spillere lige foreløbigt lyder det fra sportsdirektør Lynge Jakobsen. - Alle ved jo at økonomi også spiller ind i den her branche, og vores regnskaber de seneste år har ikke været ene af plusser, siger han til TV2/Nord. AaB starter superligaen ude mod Brøndby på søndag.